Diari Oficial de la Generalitat Valenciana


Sumari del DOGV 6708, del 07-02-2012 (2012/1101)

ORDE 4/2012, de 27 de gener, de la Conselleria de Justícia i Benestar Social, per la qual es convoca la IV edició dels Premis Construint Municipis Iguals en Oportunitats corresponent a l'any 2012 i dirigida a aquells ajuntaments que tinguen implantats plans municipals d'igualtat d'oportunitats.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6708

Data del DOGV
:   07-02-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/1101


Data del document
:   27-01-2012

Organisme emissor
:   Conselleria de Justícia i Benestar Social

Tipus de document
:   Ordre

Descriptors 

:   * distinció honorífica

ORDE 4/2012, de 27 de gener, de la Conselleria de Justícia i Benestar Social, per la qual es convoca la IV edició dels Premis Construint Municipis Iguals en Oportunitats corresponent a l'any 2012 i dirigida a aquells ajuntaments que tinguen implantats plans municipals d'igualtat d'oportunitats. [2012/1101]
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i a evitar tots aquells obstacles que impedixen aconseguir una participació equilibrada de les dones i els hòmens en l'àmbit públic i privat.
Per a regular i fer efectiu el principi d'igualtat de dones i hòmens en la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la Igualtat entre Dones i Hòmens. Estes accions s'inclouen en les polítiques d'igualtat que el Consell du a terme amb l'objectiu d'incorporar la transversalitat de gènere en les polítiques d'acció positiva de l'administració valenciana.
La Direcció General de Família i Dona de la Conselleria de Justícia i Benestar Social, és l'òrgan directiu a què correspon, segons el Decret 99/2011, de 26 d'agost, del Consell, entre d'altres funcions, les relatives a la promoció i execució de mesures per a fer efectiu el dret a la igualtat de tracte i d'oportunitats entre dones i hòmens, així com previndre i, si és el cas, contribuir a eliminar tota situació d'abús o discriminació directa o indirecta de la dona.
Per a impulsar l'elaboració i implantació de plans d'igualtat en els municipis de la Comunitat Valenciana, la Direcció General de Família i Dona està desenrotllant diverses iniciatives entre les quals es troba la convocatòria dels Premis Construint Municipis Iguals en Oportunitats, dirigits a aquells ajuntaments que hagen elaborat i implantat plans municipals d'igualtat d'oportunitats.
En virtut de les facultats conferides pel Decret 99/2011, de 26 d'agost, del Consell, pel qual s'aprova el Reglament Orgànic i Funcional de la Conselleria de Justícia i Benestar Social, i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,
ORDENE
Article 1. Objecte
Es convoca la IV edició dels Premis Construint Municipis Iguals en Oportunitats i s'aproven les bases per les quals es regirà la seua concessió l'any 2012, que s'inclouen com a annex I de la present ordre.
Article 2. Premis
Els premis consistiran en una placa commemorativa i/o un diploma acreditatiu.
DISPOSICIONS FINALS
Primera. Autorització
S'autoritza la Subsecretaria de la Conselleria de Justícia i Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i l'aplicació d'esta ordre.
Segona. Vigència
La present ordre entrarà en vigor l'endemà de la seua publicació en el Diari Oficial de la Comunitat Valenciana.
Tercera. Recursos
Segons establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, la present ordre, que esgota la via administrativa, podrà ser recorreguda potestativament en reposició o bé s'hi podrà plantejar directament recurs contenciós administratiu dins dels terminis i davant dels òrgans que s'indiquen a continuació:
a) El recurs de reposició haurà d'interposar-se davant de qui exercisca la titularitat de la Conselleria de Justícia i Benestar Social, en el termini d'un mes comptador des de l'endemà de la seua publicació.
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.
València, 27 de gener de 2012
El conseller de Justícia i Benestar Social,
JORGE CABRÉ RICO
ANNEX I
BASES
Primera. Objecte
Constituïx l'objecte de les presents bases regular el procediment de concessió, l'any 2012, dels Premis Construint Municipis Iguals en Oportunitats en la IV edició, dirigits a aquells ajuntaments que hagen elaborat i implantat plans municipals d'igualtat d'oportunitats.
Segona. Participants
1. Podran participar tots els ajuntaments pertanyents a municipis de l'àmbit territorial de la Comunitat Valenciana que hagen elaborat i implantat plans municipals d'igualtat d'oportunitats.
2. S'exclouen d'esta convocatòria, excepte aprovació d'un nou Pla Municipal d'Igualtat d'Oportunitats, aquells ajuntaments que van resultar premiats en anteriors edicions.
Tercera. Premis
1. Els premis a atorgar es classifiquen en dos categories:
a) Municipis de més de 10.000 habitants.
b) Municipis de fins a 10.000 habitants.
2. L'entrega dels premis podrà realitzar-se en un acte públic organitzat per la per Direcció General de Família i Dona.
Quarta. Sol·licitud i documentació a aportar
1. Junt amb la sol·licitud, degudament omplida, el model de la qual s'adjunta com a annex II, cada ajuntament participant haurà d'aportar la documentació següent:
a) El Pla Municipal d'Igualtat d'Oportunitats que presenta als premis convocats per mitjà de la present ordre.
b) Certificat de l'acord del ple de l'entitat local o de la junta de govern local o decret d'alcaldia, segons siga procedent, referent a l'aprovació del Pla Municipal d'Igualtat d'Oportunitats amb el seu període de vigència.
c) Estudi de necessitat fet prèviament a l'elaboració del pla.
d) Certificat de l'ajuntament on s'especifique el grau d'implantació del pla en la data de la seua presentació a estos premis, indicant-hi expressament les accions executades i en curs, sobre el total d'accions previstes.
2. Els plans municipals d'igualtat d'oportunitats podran presentar-se en valencià i/o en castellà.
3. Quan la sol·licitud no reunisca els requisits exigits o no s'acompanye la documentació que s'assenyala en estes bases, es requerirà l'ajuntament perquè, en el termini de 10 dies esmene la falta o adjunte els documents preceptius, amb indicació que, si no ho fera, es tindrà per desistit de la seua petició, amb resolució prèvia que haurà de ser dictada en els termes que preveu l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quinta. Termini i lloc de presentació
1. El termini de presentació començarà l'endemà de la publicació d'esta ordre en el Diari Oficial de la Comunitat Valenciana i finalitzarà el 30 de juny de 2012.
2. Les sol·licituds, junt amb la documentació requerida, es presentaran en qualsevol de les seus de la Direcció General de Família i Dona d'Alacant (av. Óscar Esplá, núm. 33-35, 03733), Castelló de la Plana (c/ Ensenyament, núm. 10, 12065) i València (c/ Náquera, núm. 9, 46151), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Sexta. Resolució del concurs
1. La competència per a resoldre la present convocatòria correspon a la persona titular de la Direcció General de Família i Dona, per delegació de la persona titular de la Conselleria de Justícia i Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV núm. 5967, de 04.03.2009), previ veredicte vinculant del jurat, una vegada examinats els plans presentats.
2. El jurat serà nomenat i presidit per la persona titular de la Direcció General de Família i Dona, o persona que la substituïsca, i estarà integrat, a més, per un/a vocal en representació de cada una de les tres províncies de la Comunitat Valenciana, designats/des per la Federació Valenciana de Municipis i Províncies, i per un/a tècnic/a especialista en temes de dona de la Direcció General de Família i Dona, designat/da per esta, que actuarà com a secretari/a del jurat, amb veu i vot.
3. La identitat de les persones que componen el jurat es farà pública en el tauler d'anuncis de la Direcció General de Família i Dona, amb anterioritat a l'expiració del termini de presentació de sol·licituds.
4. En la valoració dels plans presentats, el jurat tindrà en compte els criteris següents:
a) El caràcter innovador del pla.
b) Les àrees d'intervenció del pla i els objectius i accions per a cada àrea.
c) La viabilitat del pla en el seu conjunt.
d) El grau d'implantació del pla fins a la data en què es presenta als premis.
La puntuació màxima que es podrà obtindre serà de 100 punts, computant-se per cada criteri fins un màxim de 25 punts.
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua decisió és inapel·lable, S'adoptarà per majoria simple.
6. La decisió del jurat, així com la resolució de la convocatòria, que es produiran abans de l'1 de novembre de 2012, es faran públics en el tauler d'anuncis de la Direcció General de Família i Dona.
7. El jurat podrà proposar deixar desert qualsevol dels premis mitjançant un acord motivat.
8. El jurat elevarà proposta de resolució a la persona competent per a resoldre.
Sèptima. Acceptació de les bases
La participació en esta convocatòria suposa la total acceptació de les presents bases.